Document ID: 32007D0453

KOMISJONI OTSUS,
29. juuni 2007,
millega määratakse BSE ohu alusel liikmesriikide, kolmandate riikide või nende piirkondade BSE staatus
(teatavaks tehtud numbri K(2007) 3114 all)
(EMPs kohaldatav tekst)
(2007/453/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 22. mai 2001. aasta määrust (EÜ) nr 999/2001, millega sätestatakse teatavate transmissiivsete spongioossete entsefalopaatiate vältimise, kontrolli ja likvideerimise eeskirjad, (1) eriti selle artikli 5 lõiget 2,
ning arvestades järgmist:
(1)
Määrusega (EÜ) nr 999/2001 kehtestatakse loomade transmissiivsete spongioossete entsefalopaatiate (TSEde) vältimise, kontrolli ja likvideerimise eeskirjad. Kõnealuse määruse artikli 1 kohaselt kohaldatakse neid eeskirju elusloomade ja loomsete saaduste tootmise ja turustamise suhtes. Seepärast on vaja määrata liikmesriikide, kolmandate riikide või nende piirkondade (edaspidi „riigid või piirkonnad”) veiste spongioosse entsefalopaatia staatus (BSE staatus) liigitades need riigid või piirkonnad BSE ohu alusel ühte kolmest kategooriast, nagu on sätestatud kõnealuse määruse artikli 5 lõikes 1.
(2)
Riikide ja piirkondade BSE ohu alusel kategooriatesse liigitamise eesmärk on kehtestada kaubanduseeskirjad kõigi BSE ohu kategooriate jaoks, et loomade tervise ja rahvatervise kaitse oleks nõuetekohaselt tagatud.
(3)
Määruse (EÜ) nr 999/2001 VIII lisas sätestatakse ühendusesisese kaubanduse eeskirjad ja IX lisas eeskirjad seoses impordiga ühendusse. Need eeskirjad põhinevad Maailma Loomatervishoiu Organisatsiooni (OIE) maismaaloomade tervishoiu eeskirjadel.
(4)
OIE-l on määrav roll riikide ja piirkondade BSE staatuse alusel liigitamise otsuse tegemisel.
(5)
OIE korralisel istungjärgul mais 2007 võeti vastu resolutsioon mitmete riikide BSE staatuse kohta. Kuni ELi liikmesriikide BSE staatuse suhtes lõpliku otsuse tegemiseni ja võttes arvesse ühenduses kohaldatavaid ühtseid rangeid BSE kaitsemeetmeid, tuleks liikmesriigid ajutiselt tunnistada kontrollitud BSE ohuga riikideks.
(6)
Kuni puudub lõplik otsus Norra ja Islandi BSE staatuse kohta ning võttes arvesse viimati valminud riskianalüüsi tulemusi nende riikide kohta, tuleks need riigid ajutiselt tunnistada kontrollitud BSE ohuga riikideks.
(7)
Vastavalt määruse (EÜ) nr 999/2001 artiklile 23 võeti 1. juulini 2007 üleminekumeetmed. Nende meetmete kehtivus lõpeb kohe pärast kõnealuse määruse artikli 5 kohase klassifitseerimisotsuse vastuvõtmist. Seega tuleb otsus nende riikide või piirkondade BSE ohu alusel liigitamise kohta vastu võtta enne kõnealust kuupäeva.
(8)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Riikide või piirkondade BSE staatus, mis vastab neis esinevale BSE ohule, on sätestatud käesoleva otsuse lisas.
Artikkel 2
Käesolevat otsust kohaldatakse alates 1. juulist 2007.
Artikkel 3
Käesolev otsus on adresseeritud liikmesriikidele.
Brüssel, 29. juuni 2007

Labels: 0
18
5
6